แนวโน้มหุ้นพักตัวหลังปรับขึ้นแรง3วันติด
นักวิเคราะห์ประเมินดัชนีเช้าวันนี้จะเป็นการพักตัวหลังจากปรับตัวขึ้นแรงติดต่อกันถึง 3 วัน ตลาดกลับมากังวลปัญหายูโรโซน
28 มี.ค. 2556

นักวิเคราะห์ประเมินดัชนีเช้าวันนี้จะเป็นการพักตัวหลังจากปรับตัวขึ้นแรงติดต่อกันถึง 3 วัน ตลาดกลับมากังวลปัญหายูโรโซน
นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์เชิงกลยุทธ์ บล.ทิสโก้ กล่าวว่า แนวโน้มตลาดหุ้นไทยเช้านี้มองว่าจะเป็นการพักตัวหลังจากที่มีการปรับตัวขึ้นแรงติดต่อกันถึง 3 วันทำการ 
ประกอบกับวันนี้เริ่มมีความกังวลกลับมาเกี่ยวกับสถานการณ์ในยุโรป คือความไม่แน่นอนทางการเมืองของอิตาลีส่งผลให้อุปสงค์ในพันธบัตรรัฐบาลอิตาลีได้ปรับตัวลงหลังพรรคการเมืองของอิตาลียังไม่สามารถจัดตั้งรัฐบาลได้ ประกอบกับปัญหาไซปรัสที่ยังคงอยู่ ซึ่งในวันนี้ธนาคารพาณิชย์ จะกลับมาเปิดทำการ แต่มีการจำกัดการถอนเงินของผู้ฝากเงินให้คนละ 300 ยูโร/วัน ทำให้มีความกังวลเกี่ยวกับเสถียรภาพทางการเงินของยูโรโซน
ส่วนปัจจัยในประเทศยังต้องติดตามการพิจารณาร่าง พ.ร.บ.กู้เงิน 2 ล้านล้านบาทที่จะเข้าสู่สภาผู้แทนราษฎรในช่วงวันที่ 28-29 มี.ค.นี้  ขณะที่ตลาดภูมิภาควันนี้ปรับลงเล็กน้อย พร้อมให้แนวรับ 1,545-1,550 จุด แนวต้าน 1,570-1,575 จุด